Vegir lokaðir á norðanverðum Vestfjörðum Varðskipið Þór í Sundahöfn á Ísafirði . Mynd : Eggert Stefánsson . Vegir eru enn lokaðir á norðanverðum Vestfjörðum . Vegurinn um Eyrarhlíð er lokaður og nýjar upplýsningar verða gefnar kl 17 . Skutulsfjarðarbraut er opin undir eftirliti . Súðavíkurhlíð er lokuð . Lokað er til Suðureyrar . Flateyrarvegur er lokaður . Opið er til Bolungavíkur frá Hnífsdal . Djúpvegur er lokaður inn í Ögur og Steingrímsfjarðarheiði er lokuð . Búið er að opna Þröskulda . Vegir eru færir á sunnanverðum Vestfjörðum frá Bíldudal um Hálfdán og Mikladal til Patreksfjarðar og þaðan áfram yfir Kleifaheiði . Þaðan er fært suður en þæfingur á KLettháls . Lokað er fyrir umferð um gömlu byggðina í Súðavík vegna snjóflóðahættu , sem og vegurinn um Hafrafellsháls í Skutulsfirði . Þá er fólk beðið um að vera ekki á ferðinni við hafnarsvæðið á Suðureyri vegna flóðbylgjuhættu . Í gildi er viðvörun Veðurstofunnar vegna veðurs á norðanverðum Vestfjörðum . Þar er norðan 15 - 23 m / s , hvassast á heiðum . Snjókoma og skafrenningur með lélegu skyggni . Veðurhorfur næsta sólarhringinn eru : Norðaustan 13 - 20 m / s , skafrenningur og dálítil snjókoma , en dregur úr vindi og úrkomu í dag . Norðaustan 5 - 13 og úrkomulítið seint í kvöld . Austan og síðar suðaustan 5 - 13 og bjart með köflum á morgun . Frost 0 til 5 stig . Almannavarnardeild ríkislögreglustjóra sendi frá sér áðan tilmæli til íbúa á Suðureyri um að vera ekki úti eða á ferli á eftirtöldum svæðum : Aðalgötu , Eyrargötu , Skipagötu , Skólagötu , Freyjugöta , hafnarsvæði og neðan Sætúns . Um er að ræða varúðarráðstöfun . Flugi til Ísafjarðar hefur verið aflýst í dag .